# Aðalfundur Félags viðurkenndra bókara

Aðalfundur Félags viðurkenndra bókara haldinn 15.mars, 2024 kl. 16:45 á Grand Hótel.

Fundur settur kl. 16:45

Fundur lögmætur

1. **Kosning fundarstjóra**

Agnes Vala Bryndal býður sig fram sem fundarstjóra, það er samþykkt einróma.

1. **Tilnefning fundarritara og tveggja atkvæðateljara**

Hildur Hrólfsdóttir og Inga Bjarnadóttir bjóða sig fram sem atkvæðateljara. Fundarstjóri leggur til að Catherine Soffía Guðnadóttir verði fundarritari og er það samþykkt einróma.

1. **Skýrsla formanns og stjórnar, umræður um skýrsluna og hún borin upp til samþykktar**

Agnes flytur skýrslu stjórnar. Í stjórn sitja formaður, Agnes Vala Bryndal, varaformaður, Guðrún Þórarinsdóttir, gjaldkerar á árinu voru þær María Björk Viðarsdóttir og Ólöf R. Sigurðardóttir, meðstjórnandi Guðlaug M. Ingvadóttir og varamenn í stjórn eru Jóhanna Árnadóttir og Guðborg Eyjólfsdóttir.

Byrjað er á því að minnast Maríu Bjarkar Viðarsdóttur, gjaldkera, sem lést 11.mars 2024. Félagsmenn minnast hennar með mínútu þögn.

Haldin var glæsileg ráðstefna í nóvember sem fræðslunefnd skipulagði með miklum sóma. Einnig hafa verið haldin þó nokkur vel sótt námskeið á vegum fræðslunefndar. Á árinu voru haldnir 10 stjórnarfundir og þar bar hæst sú vinna sem hluti stjórnar tók að sér, við að ganga frá undirbúningi að gögnum fyrir félagsmenn sem lúta að áhættugreiningu eigin rekstrar. Mikil vinna í samvinnu við KPMG hefur farið fram vegna þessa. Stjórn á von á því að halda vinnustofur ásamt kynningu á nýtingu þessara gagna fyrir félagsmenn innan tíðar. Stjórnin ákvað á síðasta stjórnarfundi að best væri að leggja í hendur nýrrar stjórnar að útfæra árlegar vinnustofur sem nýtast félagsmönnum. Um áramót voru 450 félagar í félaginu og hefur þeim fækkað í takt við það sem stjórnin var búin að áætla. 9 félagar bættust við hópinn og 14 félagar bættust í hóp lífeyrisþega. Útskrift viðurkenndra bókara fór fram á síðasta ári, og verið er að útskrifa síðustu viðurkennda bókarana undir hatti Ráðuneytis á næstu dögum. Þessir hópar fá kynningarbréf frá félaginu, til að hvetja þau til inngöngu. Launakönnun var send út en niðurstöður bárust því miður ekki í tæka tíð fyrir fundinn, en þeim verður dreift við fyrsta tækifæri. Félagsgjöld eru óbreytt frá síðasta ári, 18.000 kr. Ekki er stefnt að frekari hækkun á gjöldum.

Skýrslan er samþykkt einróma.

1. **Gjaldkeri leggur fram ársreikning félagsins fyrir 2023, umræður um ársreikninginn og hann borinn upp til samþykktar eða synjunar**

Ólöf R. Sigurðardóttir, gjaldkeri, leggur fram ársreikning.

Farið yfir eigið fé og tekjur umfram gjöld. Rekstrartekjur voru upp á rúmar 12 milljónir og rekstargjöld rúmar 11 milljónir. Hagnaður félagsins á árinu var 741.000. Hækkun var á milli ára á handbæru fé.

Ársreikningur samþykktur einróma, enginn á móti.

1. **Skýrslur nefnda og umræður um þær**

Fyrir hönd fræðslunefndar flytur Hanna Guðmundsdóttir skýrslu fræðslunefndar. Þórunn Elsa Bjarnadottir, Djurdja Kristjana Hrkalovic og Fjóla Hrönn Guðmundsdóttir fóru úr nefndinni og í staðinn komu Áslaug Ólöf Kolbeinsdóttir, Sonja Kjartansdóttir og Þorsteinn Bjarki Ólafsson. Nefndina skipa í dag Klara Sigurbjörnsdóttir, formaður fræðslunefndar, Sonja Kjartansdóttir, Hanna Guðmundsdóttir, Þorsteinn Bjarki Ólafsson og Áslaug Ólöf Kolbeinsdóttir. Varamenn eru þær Marta Haraldsdóttir og Guðborg Eyjólfsdóttir.

Árið 2023 var boðið upp á fjölda námskeiða og fyrirlestra. Farið var lauslega yfir þau námskeið sem haldin voru á árinu. Hin árlega ráðstefna félagsins var haldin 24. nóvember 2024. Ráðstefnan var vel sótt og gekk vonum framar. Fræðslufnefnd fundaði með DK, varðandi námskeið, niðurstaðan var sú að DK ætla að bjóða félagsmönnum upp á fleiri og ódýrari hraðnámskeið.

Fulltrúi Laga, samskipta og aganefndar er fjarverandi og því er enginn skýrsla. Fundarmaður tilkynnir félagsmönnum að nefndin sé með eitt mál á dagskrá sem er ekki fullunnið, en nefndin er búin að funda og er að vinna við aðgerðaráætlun.

Engin skýrsla er tekin fyrir á fundinum fyrir hönd Skemmtinefndar.

1. **Kosning formanns og varaformanns**

Guðrún Þórarinsdóttir býður sig fram til formanns. Það er samþykkt einróma

Guðlaug M. Ingvadóttir býður sig fram sem varaformann. Það er samþykkt einróma.

1. **Kosning meðstjórnenda**

Agnes Vala Bryndal gefur kost á sér í meðstjórn og er kosin einróma.

Ólöf R. Sigurðardóttir gefur kost á sér og er kosin einróma sem áframhaldandi meðstjórnandi.

Þuríður Baldursdóttir gefur kost á sér í meðstjórn og er kosin einróma

Karen Lúðvíksdóttir gefur kost á sér sem meðstjórnandi eða sem varamaður, en er ekki á staðnum. Þuríður kemur þess vegna inn sem meðstjórnandi.

1. **Kosning varamanna í stjórn**

Karen Lúðvíksdóttir gefur kost á sér sem varamaður og er kosin einróma

Guðborg Eyjólfsdóttir gefur kost á sér sem varamaður og er kosin einróma sem áframhaldandi varamaður.

1. **Kosning skoðunarmanna reikninga og eins til vara**

Sonja Kjartansdóttir er sjálfkjörin sem skoðunarmaður og er kosin einróma sem áframhaldandi skoðunarmaður.

Inga Jóna Óskarsdóttir er sjálfkjörin sem skoðunarmaður og er kosin einróma sem áframhaldandi skoðunarmaður.

Hanna Guðmundsdóttir gefur kost á sér sem varamaður og er kosin einróma.

1. **Kosning nefnda**

a. Fræðslunefnd og varamenn

Klara Sigurbjörnsdóttir gefur kost á sér í áframhaldandi stjórn og er kosin einróma.

Sonja Kjartansdóttir gefur kost á sér í áframhaldandi stjórn og er kosin einróma.

Hanna Guðmundsdóttir er sjálfkjörin í áframhaldandi stjórn og er það samþykkt einróma.
 Þorsteinn Bjarki Ólafsson gefur kost á sér í áframhaldandi stjórn og er kosin einróma.

Marta Haraldsdóttir er sjálfkjörin sem áframhaldandi varamaður og er það samþykkt einróma.

Guðbjörg Eyjólfsdóttir gefur ekki kost á sér.

Þuríður Baldursdóttir gefur kost á sér sem varamaður og er kosin einróma.

b. Laga-, samskipta- og aganefnd (LSA) og varamenn

Hrefna Díana Viðarsdóttir gefur kost á sér áfram í nefndina og er kosin einróma.

Marta Haraldsdóttir er sjálfkjörin áfram í nefndina og er það samþykkt einróma.

Hanna Guðmundsdóttir er sjálfkjörin áfram í nefndina og er það samþykkt einróma.

Sigrún Ómarsdóttir gefur kost á sér sem áframhaldandi varamaður og er kosin einróma.

Guðríður Svavarsdóttir gefur kost á sér sem áframhaldandi varamaður og er kosin einróma.

c. Skemmtinefnd

Marta Haraldsdóttir er sjálfkjörin áfram í nefndina og er það samþykkt einróma.

Hrefna Díana Viðarsdóttir gefur ekki kost á sér áfram.

Guðborg Eyjólfsdóttir gefur ekki kost á sér áfram.

Agnes Vala Bryndal gefur kost á sér og er kosin einróma.

Erla Ármannsdóttir gefur kost á sér sem varamaður skemmtinefndar og er kosin einróma.

Fundarmaður spyr hvort að þeir sem eru kosnir til eins árs þurfi að láta vita að þeir vilji vera áfram eða ekki. Agnes Vala, fundarstjóri, svarar að það hafi verið búið að senda fyrirspurnir á alla í nefndunum hvort þeir vilji vera áframhaldandi nefndarmenn eða ekki. Þeir sem svara ekki eru því sjálfkjörnir til áframhaldandi setu í viðkomandi nefndum. Umræður eiga sér stað varðandi minnkandi mætingu á fundi félagsins, stjórnin svarar að gerðar hafi verið ítarlegar tilraunir til að bæta mætinguna á aðalfundum.

1. **Lögð fram fjárhagsáætlun næsta starfsárs**

Ólöf R. Sigurðardóttir, fer yfir fjárhagsáætlun. Farið lauslega yfir helstu kostnaðarliði. Það hefur verið í fækkun í félaginu á milli ára. Stefnt er á að herða á kynningu félagsins til að fá inn fleiri félagsmenn. Launakostnaður hefur verið að hækka miðað við kjarasamninga. Spurning kom úr sal um hvað fellur undir afskrifaðar viðskiptakröfur, stjórnin svarar að það falli þar undir félagar sem ekki hafa greitt félagsgjöld á árinu. Stjórnin tók þá ákvörðun að rukka félagsgjöld í september, og ef félagsmenn greiða ekki félagsgjöld fyrir áramót, eru þeir félagsmenn teknir sjálfkrafa út. Þetta miðar við reglur félagsins. Stefnt er á að vera sýnilegri og koma út auglýsingum á fleiri staði. Ábending kemur úr sal varðandi þau gjöld sem falla undir gjafir og styrkir á árinu. Að félagið hafi gefið þeim útskriftarnemum sem dúxa blómvönd. Stjórnin punktar ábendinguna hjá sér og nefna það að það standi ekki undir neinni verklýsingu en eru sammála að það sé góð hefð sem gæti nýst félaginu vel varðandi að fá inn fleiri félagsmenn. Félagið kemur út með hagnaði samkvæmt fjárhagsáætlun sem tryggir það að hægt sé að koma til móts við breytingar ef þess þarf. Fjárhagsáætlunin fær engar athugasemdir og er samþykkt einróma.

1. **Tillaga stjórnar um félagsgjald og inntökugjald næsta reikningsárs**

Tekin var ákvörðun í stjórn að hækka ekki félagsgjöld í ár. Ekki er tilefni til hækkunar að svo stöddu. Áfram verður innhveimt tvisvar á ári.

Tillaga samþykkt einróma að engin breyting verður á félagsgjöldum.

1. **Önnur mál**

Fundarmenn spyrja spurninga.

Spurt er út í stöðu á skoðanakönnun varðandi sameiningu Félags viðurkenndra bókara og Félags bókhaldsstofa. Könnunin kom mjög vel út, niðurstaðan var sú að 73% vildu sameiningu. Félagsmenn fengu ekki niðurstöður úr þeirri könnun þar sem að könnunin var því miður ekki marktæk. Stjórnin fundaði með Félagi bókhaldsstofa í nóvember eftir könnunina og kom þá í ljós að ekki stæði til að sameina félögin eins og er. Stjórn Félags bókhaldsstofa tilkynnti þeim það. Stjórn Félags viðurkenndra bókara hafa enn áhuga á sameiningu félaganna en á meðan áhugi fyrir sameiningunni stendur ekki til að hálfu Félags bókhaldsstofa þarf að vinna í því að styrkja Félag viðurkenndra bókara frekar. Málið verður tekið fyrir síðar af nýju stjórninni.

*Agnes Vala tekur til máls:*

Segir að stjórnin hafi ítrekað beðið um fund með Skattinum, því þau vilja vita hver þeirra staða sé, hvaða flokk viðurkenndir bókarar falla undir. En ekki hefur borist neitt svar. Spurning berst til Agnesar úr sal um hvort að félagið ætli að opna fyrir fleirum, en það kallar á lagabreytingu. Þegar öllu er á botninn hvolft, þarf félagið að taka þessa ákvörðun einn daginn.

Hún tilkynnir félagsmönnum að hún hafi sent bréf á ráðherra þess efnis að þó svo að það sé verið að hætta að útskrifa Viðurkennda bókara að þá eru engin tímamörk á þeim viðurkenningum sem þau fengu á sínum tíma. Skráningunni verði ekki eytt út og verður listinn aðgengilegur á netinu. Félagsmenn geta þess vegna fengið staðfestingu á því á öðru tungumáli, að þau hafi staðist prófið sem Viðurkenndir bókarar.

Umræður úr sal myndast varðandi skoðunarkönnunina, að það væri best að gera skoðunarkönnunina upp á nýtt með einkvæman lykil, þar sem hlekkurinn getur bara nýst einu sinni.

Ábending berst úr sal að áður fyrr á aðalfundum félagsins, voru alltaf námskeið, skemmtanir eða tilefni fyrir fundi, og þá voru mun fleiri félagsmenn sem mættu. Stjórnin hefur verið mjög dugleg að ýta við félagsmönnum varðandi fundi, reynt var að fá fræðslunefnd til þess að skipuleggja fræðslu fyrir þennan aðalfundi, farið var af stað en það gekk ekki upp í tæka tíð. Greinilegt að félagsmenn þurfi stærri gulrót til að mætingin verði betri á fundum félagsins. Stungið er upp á að hafa fundi félagsins í fjarfundarbúnaði, til að bæta mætingu, en breyta þarf lögum til þess.

Félagsmenn hafa sumir ekki verið að fá tölvupósta eða tilkynningar frá félaginu á samfélagsmiðlum, málin eru rædd og stjórn bendir félagsmönnum á að vakta póstana sína frekar og láta þau vita um leið ef eitthvað er ekki að komast til skila.

Umræða myndast í sal varðandi samfélagsmiðla félagsins, að stofna mögulega Instagram og Facebook síðu til að auglýsa félagið frekar. Jafnvel að gera Youtube auglýsingu. Það þyrfti að koma upp á leitarvél hjá fólki auglýsing frá FVB, þegar fólk er að fletta upp sem dæmi orðin: bókhald, bókarar, Promennt eða NTV. Það þyrfti að fá markaðsmanneskju til að skilgreina frekar markhóp félagsins varðandi auglýsingar.

*Fundarstjóri tekur til máls:*

Kemur á framfæri að Þekkingardagur bókarans verður haldin 11. október 2024. Hún þakkar fundarmönnum kærlega fyrir mætinguna og slítur fundinn.

Fundi slitið kl. 18:14.